Клисура

Клису̀ра е град в Южна България. Той се намира в община Карлово, област Пловдив, в близост до град Копривщица. По данни на ГРАО към 15 юни 2023 г. в града живеят 913 души по настоящ адрес и 1051 души по постоянен адрес.

География 
Клисура се намира в планински район между Средна гора и Стара планина на 108 km от София, до границата между Пловдивска и Софийска област.

История 
Клисура е един от най-значимите в исторически аспект градове за България. Градът се свързва преди всичко с Априлското въстание от 1876 година, където изиграва водеща роля. Роденият в Клисура революционер Никола Караджов лично донася в града „Кървавото писмо“ на Тодор Каблешков, което обявява началото на Априлското въстание.

Клисурската местност „Зли дол“ е своеобразен паметник на културата, запазил спомените за едно от най-страшните сражения на Априлското въстание, което градът губи в неравен бой срещу жестокия поробител и бива изцяло опожарен. На 26 април многоброен башибозук, събран от Стремската долина и Казанлъшко, воден от карловския феодал Тосун бей, обхваща в клещи Клисура. По-малобройните бранители-българи не удържат атаките на турците. Над 200 от селяните, които не успяват да избягат, са зверски изклани. Жертвите са предимно жени, деца и старци. Клисурци отстъпват махала по махала, в схватките загиват въстаници, а останалите заедно с населението се оттеглят в Копривщица. П. Волов се явява с отряд копривщенци. Той събира отстъпващи клисурски бойци и атакува турската орда в тил. Но проливният дъжд мокри барута на въстаниците и техните пушки не могат да стрелят. Панайот Волов е принуден да отстъпи в Копривщица.

Религии 
Жителите изповядват православно християнство.

Култура 
Самодейната театрална студия „20 април 1876 г.“ е създадена през 1978 година в гр. Клисура от учителя по български език, литература и френски език Веселин Илиев, родом от Пловдив. Той чрез подбор на самодейци поставя комедията „Когато чайките спят“ от Емил Манов. С тази пиеса се открива на 1 май 1978 г. новата читалищна сграда и театралния салон в нея.

Забележителности  
Обект на БТС
 77
В Клисура се намира Исторически музей, който е част от Стоте национални туристически обекта на Българския туристически съюз. В Историческия музей (с работно време: 8 – 12 и 13 – 17 ч.) има печат на БТС.

Част от Историческия музей са Павурджиевата, Козиинаровата и Червенаковата къщи.

Редовни събития 
На всеки 1 май в град Клисура се отбелязва годишнината от избухването на Априлското въстание. Програмата включва тържествен концерт-заря и възпроизвеждане на битката при Зли дол.

Личности 

Много бележити личности са родени в Клисура. Сред тях са:
 Марко Балабанов – основател на Юридическия факултет в СУ, първи външен министър на България след Освобождението
 Илия Блъсков – български писател
 Веселин Бранев – режисьор, сценарист и белетрист
 Георги Бранев – белетрист
 Нейчо Калъчев – български революционер
 Петър Бранев – художник, илюстратор, реставратор на икони
 Христо Г. Данов – български книгоиздател, книжар
 Петър Димитров – икономист и политик, министър на икономиката
 Антон Каравелов – български архитект
 Храбър Попов – български архитект, първи избран професор и първи декан на Строителния факултет в Държавната политехника
 Андон Станев – български индустриалец, основател на фондация „Елена и Андон Станеви“, безплатна трапезария за ученици в града; в подарена от него сграда днес се помещава кметството на града
 Кунчо Цветков – часовникар и филантроп
 Тодор Белмарков Попов – просветен, църковен и културен деец, уредник в историческия музей в гр. Клисура
 Никола Караджов – български революционер

Източници

Външни препратки 

 Снимки с висока резолюция от град Клисура
 Радио и телевизия в Клисура
 GPS данни на маршрути в парков участък „Клисура“ на НП „Централен Балкан“
 Сайт на гр. Клисура